Gedagte vir die dag: Driehonderd teen ’n oormagFoto: charismanews.com Elkeen was op sy pos reg rondom die kamp. Hulle het gesien hoe die hele kamp vervaard rondskarrel en paniekerig skreeu. Toe die 300 Israeliete op hulle ramshorings blaas, het die Here veroorsaak dat die mense in die kamp mekaar aanval. Hulle het uit die kamp gevlug. (Rigters 7:21, 22) Gideon het geweet wat die woord “verlies” beteken. Sy volk is deur die vyand oorrompel, hulle landerye is verwoes, hulle oeste verbrand. Gideon probeer nog red wat daar te redde is deur in ’n parskuip koring te wan. En jou waarlik kom die Here toe en beveel hom om sy volk se redder te wees! Hoe op aarde?! Die Here weet hoe. Die Here se opdragte is vreemd. Van die meer as 22 000 manskappe bly net 300 oor. God wil die oorwinning met slegs 300 man behaal! Die Here se rede vir die klein getal manskappe was dat die Israeliete nie moet dink hulle het die oorwinning in eie krag behaal nie. Dan gebeur die wonder. Toe die 300 manne vanuit verskillende posisies op hulle ramshorings blaas, slaan die vyand verskrik op die vlug en begin mekaar in die harwar om die lewe bring. Deur al die verliese het Gideon en sy volk geleer dat hulle op die Here moet vertrou, dat Hy sal sorg vir die wins van ’n oorwinning.